Foto: Željko Miličević/Klix.ba



PREMA neslužbenim informacijama, Kolinda Grabar Kitarović u dijaspori uvjerljivo vodi, te ima 86,47 posto glasova naspram 13,26 posto za Ivu Josipovića.

Glasanje na izbornim mjestima u Mostaru u susjednoj BiH nije završilo ni oko 22 sata. Predsjednik DIP-a izjavio je kako je jedno biračko mjesto još otvoreno jer zbog ogromne navale na stranicu još uvijek preko tisuću ljudi čeka na izdavanje potvrde da bi mogli pristupiti glasanju!

Birališta su za Hrvate u BiH, koji također sudjeluju u hrvatskim predsjedničkim izborima, također trebala biti zatvorena u 19 sati, ali zbog ogromne gužve na biračkom mjestu u Osnovnoj školi "Ilija Jakovljević" to nije bilo moguće.

Najavljeno je stoga još tijekom poslijepodneva da će glasanje biti omogućeno svim osobama koje do 19 sati stanu u red. I u BiH je, baš kao i u Hrvatskoj, zabilježen velik odaziv na predsjedničke izbore.

Dijaspora nosi do 2 posto glasova

Upravo bi glasovi dijaspore, odnosno birača u BiH, mogli biti presudni u tijesnoj izbornoj utrci. Da od toga strahuju i u Josipovićevom stožeru pokazuje izjava Krešimira Macana, stručnjaka za odnose s javnošću angažiranog u Josipovićevoj kampanji.

"Ostaje pitanje dijaspore koja nosi do 2 posto - to će se brojati do kasno u noć!", izjavio je Macan za Index.

Veliki odaziv i u BiH

Oko devet i pol tisuća birača glasalo je do 15 sati na biralištima za izbor predsjednika Hrvatske koja su otvorena na teritoriju Bosne i Hercegovine, potvrdio je u nedjelju Hini Pero Bilušić, koordinator za provedbu izbora na teritoriju BiH.

Najviše birača, njih šest i pol tisuća, glasalo je na biralištima u nadležnosti generalnog konzulata u Mostaru, gdje su tijekom dana zabilježene i najveće gužve.

Redovi pred biralištima zabilježeni su i u veleposlanstvu u Sarajevu, a gužve su rezultat pojačanog odaziva birača koji se nisu aktivno registrirali za glasovanje pa sad prije toga moraju ishoditi potvrde o upisu u birački popis.

Odaziv birača u BiH u drugom krugu predsjedničkih izbora već do poslijepodnevnih sati znatno je veći nego u prvom krugu, kad je ukupno glasovalo nešto više od 7300 birača.

Birališta u BiH ostaju otvorena do 19 sati, no glasovanje će biti omogućeno svima koji se do tog trenutka eventualno zateknu u redovima.





Bilušić je potvrdio kako su u Mostaru zabilježena duža čekanja u redovima zbog velikog odaziva.



"Problem je u tome što se veliki broj birača nije prethodno registrirao za glasovanje pa sada moraju dobiti potvrde o upisu u birački popis i to stvara gužve", kazao je Bilušić.

Tekst se nastavlja ispod oglasa

Na području koje pokriva Generalni konzulat RH u Mostaru ukupno je upisano 110.000 hrvatskih državljana s pravom glasa.

Procjenjuje se kako u BiH živi između 250 i 260 tisuća hrvatskih državljana s pravom glasa no za glasovanje u drugom krugu predsjedničkih izbora aktivno se registriralo njih tek nešto više od deset tisuća.

Glasovanje će kao i ranije ipak biti omogućeno i onima koji se nisu prethodno registrirali no sve takve osobe prije toga morat će pribaviti potvrdu o upisu u birački popis koje i na sam dan izbora mogu dobiti u veleposlanstvu odnosno konzulatima.

Čović: Glasovi Hrvata iz BiH neće odlučiti o hrvatskom predsjedniku

Hrvatski član Predsjedništva BiH Dragan Čović ocijenio je u nedjelju na biračkome mjestu u Mostaru da glasovi hrvatskih birača u BiH neće odlučiti o predsjedniku Republike Hrvatske i izrazio nezadovoljstvo zbog gužvi i malog broja biračkih mjesta za hrvatske državljane u BiH.

"Nema nijednog razloga da u BiH budu četiri biračka mjesta, a da u Hrvatskoj imamo 6000 biračkih mjesta. Treba omogućiti da ljudi mogu dostojanstveno glasovati, a ne da se guraju u redovima ", rekao je Čović.

Izrazio je očekivanje da će novoizabrani hrvatski predsjednik osigurati da svi hrvatski birači iz BiH mogu glasovati na izborima ili da im se takvo pravo oduzme ako se ne mogu osigurati jednaki uvjeti kao za birače u Hrvatskoj.

Pritom je naveo da će razmjerno mali broj hrvatskih birača iz BiH danas glasovati na predsjedničkim izborima te da neće bitnije utjecati na konačni ishod.

"Smatram da će budućeg predsjednika prije svega odlučiti građani u Hrvatskoj. Koliko god mi željeli da to ne bude tako, vjerojatno je da će na ove izbore izići mali broj Hrvata u BiH, tako da to neće baš toliko utjecati na izborni rezultat", istaknuo je Čović, koji je i predsjednik HDZ-a BiH.

Od novog predsjednika Čović očekuje potporu Hrvatima u BiH kako bi ostvarili jednakopravnost s druga dva naroda.

"Duboko sam uvjeren da će Hrvatska imati za strateškog partnera sve nas u BiH te da ćemo se zalagati da svi legitimni predstavnici hrvatskog naroda budu na svim razinama vlasti", dodao je Čović.

Bilo je posla i za interventnu policiju

Kako javlja Klix.ba među biračima u Mostaru došlo je do svađa zbog čega je intervenirala policija kako bi spriječila veći sukob. "Ovo je sramota", komentirali su birači koji se žale na organizaciju.

U Osnovnu školu "Ilija Jakovljević" iza 10:00 sati stigla su dva autobusa s glasačima iz Gruda i Posušja. "Ako treba, čekat ćemo cijeli dan da glasamo", kazala je jedna gospođa.

